Document ID: /roh_data/filtered/fineweb-2-filterrobots_roh.jsonl.gz/10366

Cun il gea da la populaziun da Silvaplauna a la revisiun parziala da la planisaziun locala pon ils Hossmanns uss ir in pass enavant ed inoltrar ina dumonda da construcziun.
Roman Hossmann è in optimist, di el da sasez. Pass per pass vegnia quai bun. El di dentant era: «Anc ina giada 12 onns na sun jau betg pli pront d'investir per restar en l'Engiadina.» Els sperian ch'en 1onn e mez saja fatg almain in cumenzament da la construcziun.
22'000 meters quadrat terren
Il nov lieu, ina parcella a l'ur da la vischnanca e datiers la via chantunala, è bler pli gronda ch' il terren ch'els han ussa. En il nov center da cumpetenza per chavals da l'Engiadin’Ota duai dar:
- ina halla da chavaltgar silmain 40x20 meters gronda
- 42 boxas per chavals
- abitaziuns sin maximalmain 280 meters quadrat
- plazza per pascular tatgà vi da las boxas
- pasculaziun sin pastiras
Quant grondas che las investiziuns per il project èn, na vul Roman Hossmann betg dir. Il project na saja anc betg elavurà fin en ils detagls. Enfin uss è però gia investì radund in quart milliun francs. L'entir project duai vegnir finanzià privat.
Pratica da veterinari cumplettescha il project
Era il veterinari da Segl, Toni Milicevic, vegn ad investir en ina nova pratica. I duai dar ina colliaziun tranter la stalla da chavals e la pratica. Uschia pon ins nizzegiar sinergias per ideas futuras.
Sco per exempel la purschida d'in lieu da reabilitaziun per chavals u er operaziuns pli grondas en la pratica. Pia optimar l'infrastructura per animals pitschens e stgaffir nova infrastructura per animals gronds.